Návrh rozhodnutie Rady o uzatvorení Dohody medzi Európskou úniou a Japonskom o vzájomnej právnej pomoci v trestných veciach /* KOM/2009/0706 v konečnom znení - NLE 2009/0188 */





[pic] | EURÓPSKA KOMISIA | Brusel, 17.12.2009 KOM(2009)706 v konečnom znení 2009/0188 (NLE) Návrh ROZHODNUTIE RADY o uzatvorení Dohody medzi Európskou úniou a Japonskom o vzájomnej právnej pomoci v trestných veciach DÔVODOVÁ SPRÁVA KONTEXT NÁVRHU Dňa 26. – 27. februára 2009 sa Rada rozhodla poveriť predsedníctvo, ktorému pomáha Komisia, aby začalo rokovania o Dohode medzi Európskou úniou a Japonskom o vzájomnej právnej pomoci v trestných veciach. Keďže neexistujú dvojstranné zmluvy o vzájomnej právnej pomoci medzi členskými štátmi a Japonskom, Európska únia sa snaží nadviazať účinnejšiu spoluprácu medzi jej členskými štátmi a Japonskom v oblasti vzájomnej právnej pomoci v trestných veciach. Rada schválila podpísanie Dohody medzi Európskou úniou a Japonskom o vzájomnej právnej pomoci v trestných veciach vo svojom rozhodnutí z 30. novembra 2009 na základe článkov 24 a 38 Zmluvy o Európskej únii. Dohoda by sa mala teraz uzatvoriť. S nadobudnutím platnosti Lisabonskej zmluvy 1. decembra 2009 sa postupy, ktoré má na tento účel uplatňovať Európska únia, riadia článkom 218 Zmluvy o fungovaní Európskej únie. V článku 218 ods. 6 písm. a) Zmluvy o fungovaní Európskej únie sa stanovuje, že v prípade dohôd týkajúcich sa oblastí, na ktoré sa vzťahuje riadny legislatívny postup, Rada prijíma rozhodnutie o uzatvorení dohody po získaní súhlasu Európskeho parlamentu. Komisia preto odporúča Rade, aby po získaní súhlasu Európskeho parlamentu prijala rozhodnutie o uzatvorení Dohody medzi Európskou úniou a Japonskom o vzájomnej právnej pomoci v trestných veciach. 2009/0188 (NLE) Návrh ROZHODNUTIE RADY o uzatvorení Dohody medzi Európskou úniou a Japonskom o vzájomnej právnej pomoci v trestných veciach RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 82 ods. 1 písm. d) a článok 87 ods. 2 písm. a), v spojení s jej článkom 218 ods. 6 písm. a), so zreteľom na návrh Komisie, so zreteľom na súhlas Európskeho parlamentu, keďže: 1. Rada poverila 29. – 27. februára 2009 predsedníctvo, ktorému pomáha Komisia, aby začalo rokovania o Dohode medzi Európskou úniou a Japonskom o vzájomnej právnej pomoci v trestných veciach. 2. V súlade s rozhodnutím Rady 2010/[1]… bola Dohoda medzi Európskou úniou a Japonskom o vzájomnej právnej pomoci v trestných veciach podpísaná 30. novembra 2009, s výhradou jej uzavretia k neskoršiemu dátumu. 3. Dohoda ešte nebola uzavretá. S nadobudnutím platnosti Lisabonskej zmluvy 1. decembra 2009 sa postupy, ktoré má Európska únia uplatňovať na tento účel, riadia článkom 218 Zmluvy o fungovaní Európskej únie. 4. Dohoda by sa mala uzatvoriť. 5. [V súlade s článkom 3 Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý tvorí prílohu k Zmluve o Európskej únii a Zmluve o fungovaní Európskej únie, Spojené kráľovstvo a Írsko oznámili svoje želanie zúčastniť sa na prijatí tohto rozhodnutia.] 6. V súlade s článkami 1 a 2 Protokolu č. 22 o postavení Dánska, ktorý tvorí prílohu k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia a nie je viazané dohodou ani nepodlieha jej uplatňovaniu. PRIJALA TOTO ROZHODNUTIE: Článok 1 Týmto sa uzatvára Dohoda medzi Európskou úniou a Japonskom o vzájomnej právnej pomoci v trestných veciach. Znenie dohody, ktorá sa má uzatvoriť, je pripojené k tomuto rozhodnutiu. Článok 2 Predseda Rady určuje osobu splnomocnenú pristúpiť v mene Európskej únie k výmene schvaľovacích listín stanovených v článku 31 ods. 1 dohody s cieľom vyjadriť súhlas Európskej únie, aby bola viazaná dohodou. Článok 3 Toto rozhodnutie nadobúda účinnosť dňom jeho prijatia. Uverejňuje sa v Úradnom vestníku Európskej únie . Dátum nadobudnutia platnosti dohody sa uverejňuje v Úradnom vestníku Európskej únie. V Bruseli Za Radu [predseda] [1] Toto rozhodnutie Rady ešte nebolo uverejnené.